16.6.2023
SL
Uradni list Evropske unije
C 214/31 sreda 18. januarja 2023
10. poudarja, da bi morala EU, če želi doseči geopolitično prevetritev, ki je potrebna za odzivanje na sedanje izzive, SZVP oblikovati na podlagi naslednjih štirih ukrepov: — prilagoditev institucionalne in odločevalske ureditve EU ter ustvarjanje politične volje in enotnosti v zunanji in varnostni politiki s sprejetjem glasovanja s kvalificirano večino, da se omogoči zgodnje in preventivno ukrepanje ter hitro odzivanje, — operacionalizacija strateške avtonomije in solidarnosti ob hkratni krepitvi pristopa k multilateralizmu in zavezništvom, zmanjšanju strateške odvisnosti od nedemokratičnih režimov in povečanju odpornosti Unije, — prevzem vodilne vloge pri krepitvi multilateralizma, krepitev in utrjevanje zavezništev in partnerstev ter vzpostavitev novih strateških partnerstev za boljši svet s podobno mislečimi demokratičnimi partnerji ob hkratnem obravnavanju odločnosti avtoritarnih in totalitarnih režimov, — krepitev parlamentarne diplomacije kot preventivnega in učinkovitega orodja zunanje politike; 11. poudarja, da mora biti zunanja politika EU na področju človekovih pravic zaradi njenih ambicioznih zavez in retorike dosledna in zgledna; zato obžaluje, da je EU v praksi še vedno nedosledna glede primerljivih razmer na področju človekovih pravic po vsem svetu; obžaluje tudi poslabšanje razmer na področju človekovih pravic in pravne države v več njenih državah članicah, kar spodkopava verodostojnost EU; poziva EU in njene države članice, naj bodo zgled in dosledno spoštujejo človekove pravice; 12. poudarja, da bi morala EU ostati zavezana nadzoru nad orožjem ter večstranskim sporazumom o razoroževanju in neširjenju orožja;
Krepitev institucionalne in odločevalske ureditve EU na področju zunanje in varnostne politike 13. pozdravlja izjemno raven enotnosti in odločenosti EU pri hitrem in odločnem odzivu na rusko vojaško agresijo proti Ukrajini; poziva države članice, naj ohranijo in po potrebi povečajo visoko in usklajeno raven podpore Ukrajini in njenim državljanom, popolnoma v skladu s spreminjajočimi se potrebami Ukrajine in zavezanostjo EU neodvisnosti, suverenosti in ozemeljski celovitosti Ukrajine; poziva k enaki ravni enotnosti, ko bomo v prihodnosti soočeni z napadi na naše demokracije ali skupne vrednote; 14. poziva države članice, naj ohranijo enotnost in odločnost ter poglobijo sodelovanje, ki še nikoli ni bilo tako dobro; poudarja pomen enotnosti in skladnosti s temeljnimi vrednotami in načeli Unije ter ohranjanja te enotnosti, pa tudi nadaljnje krepitve strateške suverenosti, varnosti in odpornosti EU in njenih držav članic z učinkovitejšim odločanjem na področju SZVP, kar bi bilo mogoče doseči s: (a) čimprejšnjim prehodom na glasovanje s kvalificirano večino za odločitve na vseh področjih SZVP, začenši s prednostnimi področji v enem letu, kot so globalni režim sankcij EU na področju človekovih pravic (zakon Magnickega EU) in druga področja zunanje politike, z uporabo premostitvenih klavzul iz Pogodb, razen za vzpostavitev vojaških misij ali operacij z izvršilnimi pooblastili v okviru SVOP, za katere je še vedno potrebno soglasje; (b) sklicem konvencije, in sicer s sprožitvijo postopka za revizijo Pogodb, ki je določen v členu 48 PEU, med drugim z namenom, da se v Pogodbi vključi glasovanje s kvalificirano večino za vse zadeve, povezane s skupno zunanjo in varnostno politiko EU; (c) prizadevanjem za vzpostavitev prave vojaške in obrambne unije, ki bo interoperabilna in bo dopolnjevala zvezo NATO ter bo lahko po potrebi delovala neodvisno; (d) spodbujanjem uporabe konstruktivne vzdržanosti v skladu s členom 31(1) PEU, dokler se ne začne v celoti uporabljati glasovanje s kvalificirano večino za odločitve brez vojaškega ali obrambnega pomena;